Joensuulainen saamelaismuusikko Wimme Saari ei saa esiintyä yhdessä Tapani Rinteen kanssa Sippolan kirkossa Anjalankoskella Kymenlaaksossa.

Asiasta kertoi ensimmäisenä Kouvolan Sanomat.

Lehden mukaan konserttia järjestävään työryhmään kuuluva sippolalainen muusikko Minna Raskinen on asiasta pöyristynyt.

Mainos alkaa

Mainos päättyy

Raskisen mukaan Anjalankosken seurakunnan kirkkoherra Eija Murto perusteli päätöstä sähköpostiviestissä sillä, että esitettävän musiikin tulee olla sopusoinnussa kirkossa julistettavan sanoman kanssa.

En ymmärrä perustetta. Jos virret eivät ole sopusoinnussa julistettavan sanoman kanssa, niin mitä kirkossa sitten saa esittää, Raskinen kummastelee.

Konsertti on osa Sippolan etnofuturistista kesätapahtumaa Sippugriä, joka järjestetään kesällä pääosin Taidekeskus Antareksessa. Järjestäjänä on Kulttuuriyhdistys Antares ry kolmihenkisen työryhmän kanssa.

Konsertti oli tarkoitus pitää Sippolan kirkossa 26. kesäkuuta.

Raskinen kertoo käyneensä keskustelua esityksestä ja sen sisällöstä seurakunnan työntekijän kanssa. Tämän jälkeen hän lähetti seurakuntaan esiintyjiltä saadun kuvauksen konsertin ohjelmasta.

Konsertin kerrotaan sisältävän traditionaalisia joikuja, akustisia duo- ja soolokappaleita sekä elektroniikalla sävytettyjä äänimaisemia. Sen lisäksi konsertissa kuullaan virsiä Saaren ja Rinteen vuonna 2013 julkaistulta albumilta Soabbi.

Kerroin myös, että esiintyjät ovat ammattimuusikoita, jotka ymmärtävät hyvin, mihin he ovat tulossa. He ovat esittäneet samaa konserttikokonaisuutta myös muissa kirkoissa.

Raskisen mukaan seurakunnasta on kantautunut huolta myös siitä, että konsertti saattaa sisältää shamanismia. Hän tyrmää tämän täysin.

Shamanismilla ei ole mitään tekemistä Saaren ja Rinteen musiikin ja esityksen kanssa. Jos saamelaisuus sotketaan shamanismiin, niin tällaisten tapahtumien tuominen kaakkoissuomalaisiin kyliin on tärkeää.

Konsertti aiotaan toteuttaa silti, ja sille on tarkoitus etsiä toinen paikka.